
Mewn byd sy’n newid ac yn datblygu bob dydd, un peth sy’n gyson yw pa mor ganolog mae iaith i gymdeithas. Gyda chenedlaethau o bobl yn trosglwyddo eu mamiaith i’w plant, dosbarthiadau o blant ac oedolion yn dysgu iaith o’r newydd, a chymdeithasau o bob math yn defnyddio iaith i gyfathrebu, mae’n perthyn i bawb. Mae penderfyniadau bach bob dydd yn creu tuedd ieithyddol dros amser o fewn cymdeithas. I nifer, penderfyniadau greddfol yw’r rhain yn hytrach na phenderfyniadau mawr. I eraill, mae iaith yn bwnc llosg ac yn destun angerdd. Galla i weld hyn fy hun wrth i fy mab ddechrau dysgu siarad. Nid yn unig ei fod yn bwysig i mi fy mod yn siarad Cymraeg gydag e, ond mae canu caneuon Cymraeg a dysgu enwau anifeiliaid, lliwiau a rhifau yn Gymraeg yn hollol naturiol i mi. 
Tu hwnt i’r bobl arferol sy’n gwneud penderfyniadau bach bob dydd am iaith, mae byd eang polisi a chynllunio ieithyddol, gyda chwmnïau, gwleidyddion a swyddi yn canolbwyntio ar newid tueddiadau a phatrymau ieithyddol pobl arferol mewn cymdeithas.
Mae’r maes polisi a chynllunio ieithyddol yn un dyrys gan fod iaith yn gorgyffwrdd gyda chymaint o fywyd ac yn rhan o fywyd pob dydd pawb ar draws y byd. Nid yn unig yw’n arf ar gyfer cyfathrebu, ond mae’n rhan fawr o ddiwylliant a hanes. Dywed Tollefson (1991, t.2) 
Language is built into the economic and social structure of society so deeply that its fundamental importance seems only natural. For this reason, language policies are often seen as expressions of natural, common-sense assumptions about language in society.
Mae Baldauf (1994, t.83) yn cyd-fynd gyda hyn, ac yn ychwanegu “As language is a medium everyone uses, planned language change, especially at the “macro-level,” has the potential to affect everyone in a society”. Golyga hyn fod pŵer mewn iaith, ac mae astudio’r maes yn ehangach yn pwysleisio’r pŵer sy’n dod o reoli iaith o fewn cymdeithas. Mae Leibowitz (2015, t.37) yn cefnogi hyn, ond yn pwysleisio nid yr iaith eu hun yw’r broblem, “Thus it is not language, or a language, that oppresses people; people oppress each other with their use of a particular language as medium”.
Yn fy nhraethawd, bydda i’n canolbwyntio yn bennaf ar y gwahanol fathau o gynllunio; caffael, bri, statws a chorpws yn ogystal ag edrych ar y model macro, meso a micro. Bydda i’n edrych ar lwyddiant a heriau o fewn y modelau yma gan gyfeirio at enghreifftiau dwy iaith leiafrifiedig, y Gymraeg yng Nghymru ac Euskera yng Ngwlad y Basg. Ar ôl dehongli’r modelau, bydda i’n edrych yn benodol ar enghrefftiau o fewn y staffio addysg a defnydd pobl ifanc o dechnoleg. Fy mhrif ystyriaeth fydd dadansoddi yr effaith mae gwahanol ddatblygiadau damcaniaethol ac ymarferol cynllunio ieithyddol yn cael ar bobl arferol mewn cymdeithas.

Gwlad y Basg
Bum yn ffodus i fynd ar daith i Wlad y Basg gyda fy swydd yng NholegauCymru. Pwrpas y daith, ym mis Medi 2019, oedd edrych ar addysg bellach, ac yn benodol defnydd yr iaith Fasgeg o fewn addysg a thu hwnt. Oherwydd y daith ddiddorol hon, lle cefais y profiad arbennig o ymweld â, a chlywed yn uniongyrchol gan adrannau addysg galwedigaethol Gwlad y Basg, Adran Iaith Fasgeg Donostia, cwmni Elhuyar, TKNIKA, colegau addysg bellach a mwy, bydda i’n cyfeirio at Wlad y Basg yn y draethawd hon.
Yn gryno, iaith unigryw yw Basgeg, a does dim perthynas gyda’r iaith ac ieithoedd cyfagos, mae hyn wedi creu cryn dipyn o hyd a swyn, “a variety of colourful and almost always far-fetched opinions have been expressed about the origins of Euskara” (Igartua a Zabaltza, 2012). Er mwyn deall hanes Gwlad y Basg, sy’n gartref i bron 3 miliwn o bobl, rhaid deall y cyd-destun o orthrwm o dan Franco, lle'r oedd rhaid i siaradwyr Basgeg ddefnyddio’r iaith yn gudd. Bydda i ddim yn mynd i ormod o fanylder am hanes a thiriogaeth Gwlad y Basg yn fy nhraethawd, gan ganiatáu bod y wybodaeth yn hysbys i bawb.

Cymru
“O dan Ddeddf yr Iaith Gymraeg 1993, rhoddwyd sail gyfreithiol gyfartal i’r Gymraeg a’r Saesneg” (Senedd Cymru, 2026). Senedd Cymru, yn hytrach na Llywodraeth Prydain, sy’n gyfrifol am wneud penderfyniadau am nifer o feysydd allweddol yng Nghymru, gan gynnwys addysg a hyfforddiant, diwylliant, a’r iaith Gymraeg. Gostyngodd nifer y siaradwyr Cymraeg rhwng cyfrifiad 2011 a 2021, wrth i Lywodraeth Cymru anelu’n uchel at filiwn o siaradwyr Cymraeg erbyn 2050.

Cynllunio Corpws
Dechreuodd y maes cynllunio ieithyddol fel rhywbeth ymarferol, mewn ymateb i ddigwyddiadau, roedd e’n ateb problem. Gyda nifer o wledydd yn dod yn annibynnol yn dilyn rhyfela, roedd ffactorau cymdeithasol yn golygu bod ymgyrchoedd i uno gwlad a’u phobl. 
Golyga cynllunio corpws, a ddiffiniwyd gan Kloss am y tro cyntaf yn 1969,
Changes by deliberate planning to the actual corpus or shape of a language. Examples of this are standardization, codification of morphology and spelling, the development of specialized vocabulary [and] the creating of a new alphabet (Clyne, 1997, t.1)
O bell, mae sicrhau bod un math o orthograffeg, gyda geiriaduron a thermau safonol i gyd-fynd yn ymarferol iawn. Ond nid dyma’r profiad i bawb oedd yn siarad gwahanol fersiynau o’r ieithoedd o dan sylw. Enw blaenllaw yn y maes polisi a chynllunio ieithyddol yw Haugen, oedd yn canolbwyntio ar safoni iaith fel rhan o gynllunio corpws. Wrth ddisgrifio ei waith, mae Haugen yn esbonio (1983, t.270) “the fourfold model includes (1) selection of norm; (2) codification of norm; (3) implementation of function; and (4) elaboration of function”. Un elfen ro’ ni’n gwerthfawrogi o waith Haugen oedd y bedwaredd elfen, y pwyslais ar ehangu defnydd. Mae’r math yma o feddwl hir dymor am ddyfodol yr iaith yn rhan elfennol o oroesi ieithyddol yn fy marn i. Erbyn hyn, rydyn ni’n edrych ar AI, cyfieithu peirianyddol, llais i destun a llawer mwy, ac mae’n teimlo fel petai Haugen, er nad oedd e’n gwybod pa fathau o newidiadau fyddai ar droed, yn deall nad yw iaith yn statig.
Mae ysgolheigion wedi herio dull Haugen dros y blynyddoedd, ac fe ddaeth beirniadaeth gref o’r math yma o weithredu yn yr 1980/90au wrth i ysgolheigion farnu dulliau’r ddegawd flaenorol. Teimlaf fod elfennau o waith Haugen wedi gwneud gwahaniaeth mawr i ddefnydd a statws ieithoedd oedd eisoes o dan fygythiad. Mae cael un iaith sefydlog, sy’n wahanol i iaith y gormeswyr yn hollbwysig er mwyn tynnu pawb at ei gilydd gan brofi eu statws o dorri’n rhydd.
Mae Kaplan a Baldauf (1997) yn sôn bod angen i wledydd annibynnol newydd gymryd y pŵer a’r rheolaeth yn ôl drwy wneud penderfyniadau ieithyddol sydd yn addas i’w statws annibynnol newydd. Maent yn mynd ymlaen i nodi bod rhaid dewis iaith sy’n uno’r bobl, sy’ ddim yn ynysu’r wlad o weddill y byd, gan ystyried pwy o fewn y gymdeithas sy’n siarad pa iaith. Doedd Tollefson (1991) ddim yn meddwl bod modd bod yn niwtral wrth wneud penderfyniadau am iaith, addysg a pholisi addysg iaith. Roedd llawer o’r beirniadaeth ddaeth gan ysgolheigion yn gofyn pwy yn union wnaeth y penderfyniadau o ran dewisiadau ieithyddol, gan holi os oeddent mewn sefyllfaoedd o bŵer fyddai’n buddio o hyn. Roedd beirniadaeth gryf hefyd o’r diffyg ymgysylltu gyda’r bobl arferol, heb ystyriaeth i’w barn na’u teimladau.
Wrth i’r cynllunwyr iaith cyntaf weld y maes fel datrysiad i broblem, mae’n bosib eu bod wedi esgeuluso elfennau pwysig. Mae’n ymddangos petai cymaint o ganolbwyntio ar adennill pŵer o orthrymwyr, bod dim digon o ystyriaeth wedi gwneud i sgil effeithiau’r penderfyniadau yma. Dywedodd Wright (2004) bod y byd polisi a chynllunio ieithyddol yn troi i edrych ar yr effaith cymdeithasol, economaidd a gwleidyddol o gysylltiad ieithyddol erbyn hyn, gan ganolbwyntio ar fantais ac anfantais, statws a mynediad. Dyma ddatblygiad cadarnhaol, ac yn dangos bod ysgrifenwyr polisi a chynllunwyr ieithyddol yn dod i ddeall goblygiadau eu penderfyniadau.
Felly fel nodir uchod, gall safoni ieithoedd fod yn bwnc dadleuol. Wrth benderfynu ar un fersiwn o iaith ar gyfer defnydd ‘arferol’ mae colli iaith gymunedol a thafodieithoedd yn sgil effaith amlwg. Mae tyndra rhwng cynllunwyr ieithyddol a’r siaradwyr bob dydd “while top-down approaches pursue standardisation as a milestone in achieving linguistic vitality, local reactions and initiatives show preserving dialects is a salient goal for speakers” (Liddicoat a Baldauf, 2008, t.95). Gellir safoni ieithoedd mewn sawl modd, gan gynnwys “to deliberately ‘standardise’, creating an artificial variety based on elements from various dialects, as occurred for Basque” (Liddicoat a Baldauf, 2008, t.102).
Wrth drafod Basgeg, mae Igartua a Zabaltza (2012) yn sôn eu bod yn defnyddio iaith wedi safoni, neu Basque Batua mewn gweinyddiaeth gyhoeddus, yn y system addysg, yn y cyfryngau ac mewn llenyddiaeth yn gyffredinol. Maent yn ychwanegu “This standardisation, a necessary development for any language to assist its cultural development, has been crucial in the process of reviving Euskara” (2012, t.9). Mae Liddicoat a Baldauf (2008, t.104) yn cytuno “implementation of a standard can have long-term benefits on the language” er maent hefyd yn ychwanegu nad yw pawb yn debygol o gofleidio’r newidiadau yma yn syth, “Basque speakers, for instance, originally rejected Euskara Batua”. Mae’n amlwg bod meddylfryd llym Haugen o gynllunio corpws wedi bod yn ddefnyddiol yma, ac mae effeithioldeb hyn wedi’i gydnabod uchod. Er nad oedd yn benderfyniad poblogaidd i ddechrau, mae effaith hyn wedi bod yn gadarnhaol yn y tymor hir. 
Sgwrs ddifyr yw pwy a ddylai fod yn safoni iaith, ond mae ychydig o amwysedd ynglyn â phryd yn union ac gan bwy ddigwyddodd hyn yng Ngwlad y Basg. 
Yn ôl Igartua a Zabaltza (2012, t.9), Academi’r iaith Fasgeg, neu’r Euskaltzaindia wnaeth gytuno ar seilwaith y safoni yn 1968. Gan gofio bod y llyfr cyntaf mewn Basgeg wedi cyhoeddi gan Bernart Etxepare yn 1545, roedd hyn yn syndod o hwyr ar yr olwg gyntaf. I wrthddweud hyn, mae Sánchez a Dueñas (2002, wedi dyfynnu yn Liddicoat a Baldauf, 2008, t.5-6) yn disgrifio pwysigrwydd unigolyn o’r enw Sabino Arana, bu farw yn 1903 
who created many of the cultural symbols of Basque nationalism, [and] was responsible for the development of the first standardised variety of Basque in his grammar, which was based on a compilation of different existing dialects.
Un gwahaniaeth mawr sydd wrth gymharu Cymru a Gwlad y Basg yn yr elfen hon yw’r gwahaniaeth ieithyddol sydd yng Ngwlad y Basg, sydd ddim mor amlwg yng Nghymru. Er i Gymru cael amrywiadau ieithyddol yn deillio o dafodieithoedd, mae’r prif wahaniaeth rhwng y Gymraeg a siaradir rhwng y de a’r gogledd. Gellir datrys hyn yn weddol syml o bersbectif caffael iaith, ac yn benodol yn y sector Cymraeg i Oedolion lle ceir y llyfrau gwaith ar bob lefel mewn dau fersiwn, fersiwn y de, a fersiwn y gogledd. Mae mwyafrif helaeth yr eirfa yn cyfateb yn y ddau lyfr, ac mae siaradwyr y de yn deall siaradwyr y gogledd a’r gwrthwyneb o ddydd i ddydd.
Yn wahanol, mae’r sefyllfa yn fwy eithafol yng Ngwlad y Basg, “There is major dialectal variation within the Basque language. In Europe, only Slovenia matches this kind of dialectal diversity” (Igartua a Zabaltza, 2012, t.27). Dyma esbonio’r pwyslais ar ddewis un iaith i uno’r bobl yn fwyfwy.
Ar gyfer unigolion arferol mewn cymdeithas, mae cynllunio corpws yn elfen ddadleuol os ydych chi’n gweld y newidiadau ar waith. Er bod dealltwriaeth bod cynllunio corpws wedi bod yn gadarnhaol i hanes yr iaith Fasgeg erbyn hyn, rhaid cydnabod yr heriau cychwynnol wrth ymwneud gyda’r fath benderfyniadau. Mae’r gwaith eu hun yn allweddol, ond erbyn hyn, mae ffyrdd mwy adeiladol o fynd ati i gyfathrebu hyn gyda’r gymdeithas o dan sylw.

Cynllunio Statws a Chynllunio Bri
Kloss (1969) wnaeth fathu’r termau cynllunio corpws a chynllunio statws. Disgrifiodd cynllunio ieithyddol fel dwy elfen gydberthnasol, cynllunio corpws, fel nodwyd uchod, sy’n ymwneud â newidiadau i’r iaith, a chynllunio statws, sy’n ymwneud â phenderfyniadau a thrafodaethau dewis un iaith dros y llall.
Haarmaan wnaeth gynnig trydydd opsiwn, sef cynllunio bri (Kaplan a Baldauf, 1997, t.50). Yn wahanol i’r ddau fath gyntaf sy’n weithredoedd cynhyrchiol, mae cynllunio bri yn ymwneud gyda’r ffordd mae iaith yn cael ei weld neu derbyn gan unigolion a chymdeithas.
Bydda i’n trafod cynllunio statws a chynllunio bri gyda’i gilydd yma, er bod gwahaniaeth rhyngddynt, mae’r berthynas glos yn golygu bod modd gorgyffwrdd wrth gymharu. Wrth drafod cynllunio statws a chynllunio bri, mae’n naturiol i drafod y buddiannau o fod yn ddwyieithog neu gael mwy nag un iaith. Wrth drafod Cymru, mae Wright yn esbonio 
With more and more employment hinging on bilingual competence, bilinguals increasingly found themselves in a position of economic advantage. English monolingual families became more willing to choose bilingual education for their children (2004, t.234).
Bwriad y math yma o gynllunio yw rhoi syniad i bobl sut gallan nhw fod ar eu hennill o ddefnyddio sgiliau mewn dwy iaith, a’r manteision sy’n dod o hynny, enghraifft o ba mor debyg mae cynllunio statws a chynllunio bri. Byddai gwaith cynllunio statws wedi gorfod digwydd er mwyn sicrhau bod swyddi ar gael sy’n gofyn am sgiliau dwyieithog. Mae rhieni yn gweld y buddion yma a bri bod yn ddwyieithog, ac yn gwneud penderfyniadau i’w plant ar sail hyn, er nad ydynt yn meddu ar y sgiliau yma eu hunain.
Yn groes i hyn, mae Fevre et al (1997, t.217) yn sôn “how the English-speaking southern Welsh are at a disadvantage in the new power structures of post devolution Wales”. Dyma olwg wahanol ar gynllunio statws a chynllunio bri, sef y bobl sydd tu hwnt i’r gynulleidfa darged, neu ddim yn teimlo eu bod wedi cael eu cynnwys. Yn y sefyllfa yma, oedolion uniaith Saesneg sydd dan sylw. Mae’r honiad bod y siaradwyr uniaith Saesneg dan anfantais yn y gweithle yn awgrymu bod y sgil o fod yn ddwyieithog neu fedru ar fwy nag un iaith yn un gwerthfawr ar gyfer eu gweithle penodol. Gan gofio bod cefnogaeth mewn cymaint o leoliadau gwaith i staff ddysgu Cymraeg yn ystod y diwrnod gwaith o dan y Safonau’r Comisiynydd Iaith, a bod gwersi Cymraeg i Oedolion ar gael am bris rhesymol, neu am ddim i dderbynwyr budd-daliadau, mae sawl man gwan yn y ddadl hon.
Wrth edrych ar gynllunio statws yng Ngwlad y Basg, mae swyddogaeth ar ardaloedd o gymdeithas i ddarparu gwasanaeth Basgeg. Roedd yn ddiddorol iawn clywed wrth Adran Iaith Fasgeg Donostia (2019) bod rhaid iddyn nhw gynnig gwasanaeth dwyieithog yn cyfateb gyda’r canrannau o siaradwyr Basgeg o fewn y gymuned leol. “The percentage of jobs for which knowledge of Basque is obligatory is directly related to the knowledge of Basque of the population which the government office in question serves” (The Basque Parliament, 1997). Daeth y penderfyniad yma o Gyfraith 1982, Basic Law for Normalising Basque Language Use, wnaeth wneud yr iaith yn swyddogol yn Navarre. Yn 2019, roedd 75% o staff Neuadd y Dref yn siarad Basgeg, gan nodi mae’r bwriad oedd 100%. Ar y pryd roedd 187,000 o bobl yn byw yn Donostia, gyda 46% o rain yn siarad Basgeg, 34% yn dweud bod dim sgiliau Basgeg gyda nhw, a 20% yn gweld eu hunain yn y canol. Dyma enghraifft o gynllunio statws ar ei orau yn fy marn i.
Yng Ngwlad y Basg, oherwydd cyfansoddiad ysgrifenedig,
individual citizens are aware of their language rights qua individuals and may exercise such rights in clearly defined areas, especially in dealing with formal education, the local state and in some aspects of the private sector (Williams, 2019, t.15).
Nid dyma’r sefyllfa yng Nghymru, ac mae Williams yn mynd ymlaen i ddweud bod hi’n gallu bod yn aneglur yng Nghymru pa hawliau, os o gwbl, sydd gyda siaradwyr Cymraeg mewn gwahanol rhannau o gymdeithas. Roedd Williams (2024) yn gweld datblygiad cyfansoddiad ysgrifenedig, fel yng Ngwlad y Basg, yn gam pwysig i Gymru.
Mae cynllunio statws yn ddatblygiad cadarnhaol iawn i siaradwyr bob dydd ieithoedd lleiafrifiedig. Nid yn unig bod eu sgiliau yn cael eu cydnabod, ond mae galw am y sgiliau yma a chyfleoedd gwell am swyddi oherwydd y gwaith o gynllunio statws. Galla i weld fod cynllunio bri yn gorgyffwrdd â hyn mewn sawl ffordd, ond mae’n ffenomen anoddach i fesur. Wrth i garfan benodol o gymdeithas gael swyddi gwell, ennill arian da a gallu fforddio pethau mwy moethus, mae’n gwneud synnwyr byddai pobl am efelychu hyn. Dydw i ddim yn siŵr os yw’r berthynas rhwng sgiliau ieithyddol ac ansawdd bywyd yn ddigon clir, ond byddai mwy o waith ymchwil yn y maes yma o ddiddordeb mawr i mi.
Cynllunio Caffael
Cooper (1989) sy’n dylunio’r term cynllunio caffael. O fewn y theory hon, mae tri math o gaffael o dan sylw, caffael yn y cartref, yn yr ysgol a dysgu iaith fel oedolyn. Mae hi’n anodd trafod cynllunio caffael heb gydnabod yr effaith mae polisïau iaith mewn systemau addysg yn cael.
Because education in much of the world is subject to explicit policy decisions by governmental bodies, the impact of the policy approach to solving language problems is starkly visible in language education (Tollefson, 1991, t.7).
Mae Kaplan (1994, t.12) yn feirniadol iawn o’r iaith a ddysgir mewn addysg, yn nodi nad yw pawb yn dysgu i’r un graddau, bod yr iaith yn gallu bod yn rhy ffurfiol a ddim yn ddefnyddiol ar gyfer cyfathrebu ymarferol. Mae’n awgrymu nid yr ysgol yw’r lle gorau na’r mwyaf effeithiol i adfer iaith “at best, it takes a number of generations before the language can become pervasive”. Daw neges debyg o waith Hodges a Prys, wrth iddyn nhw nodi nad yw caffael iaith yn rhywbeth parhaol, a bod modd i bobl ifanc golli’r cynnydd a wnaed,
The data also suggest that gains made within the school curriculum may be undone when moving between stages within the educational system, and that the loss of language practice may have an adverse effect on wider community language use (Hodges a Prys, 2019, t.14)
Yn anffodus, mae data Cyfrifiad Cymru o 2021yn cefnogi hyn. Yn 2011 roedd 40.3% o blant a phobl ifanc rhwng 5-15 yn nodi eu bod yn siarad Cymraeg (Llywodraeth Cymru, 2022). Byddai disgwyliad rhesymol bod y ffigurau i’r categori oed nesaf, sef 16-19, yng nghyfrifiad 2021 yn debyg o ystyried taw'r un bobl byddai'r rhain, ond dim ond 27.5% o’r categori yma oedd yn nodi eu bod yn siarad Cymraeg. Erbyn 2021, dim ond 34.3% o bobl ifanc 5-15 oed oedd yn nodi eu bod yn siarad Cymraeg. Mae’n bosib bod rhieni wedi chwarae rhan yn yr amrywiad yma, mae ffenomenon o orgynrychioli plant a thangynrychioli eich hunain. Roedd cyfrifiad 2021 hefyd yn ystod cyfnod Covid-19, lle byddai llai o gysylltiad gyda’r Gymraeg i bobl ifanc oedd yn dysgu o bell ond yn dysgu mewn ysgolion Cymraeg fel arfer.
Yn ôl Fishman, “Languages are not ‘subjects’ per se and they cannot be successfully acquired unless they are used for the purposes of active communication” (Fishman, 2001, t.470). Nid yw dysgu iaith fel pwnc yn yr ysgol yn ddigonol, ond mae angen cysylltu’r dysgu gyda defnydd yn eich byd chi. Mae Williams (2024) yn nodi mae her fawr yw newid o gael sgiliau iaith i ddefnyddio a gwneud defnydd arferol mewn bywyd go iawn. Rwy’n gweld hyn yn fy ngwaith, mae llawer yn llwyddo pan fod angen y sgiliau Cymraeg arnyn nhw ar gyfer pwrpas penodol, eu plant mewn ysgol Gymraeg, neu’n datblygu sgiliau perthnasol i’r gweithle. Mae Cooper (1989, t.186) yn cytuno gyda hyn “Acquisition planning is unlikely to be effective if the language in question serves no useful function for the target population”. Un cwestiwn difyr wnaeth Williams (2024) godi oedd bod angen ystyried pa fath o Gymraeg bydd y miliwn yn defnyddio ac yn siarad. Dyma ddechrau trafodaeth ddiddorol, a dadleuol ar adegau ar bwysigrwydd dysgu iaith gywir dros ddysgu iaith defnyddiol. Yn y pendraw, bydd llwyddiant neu fethiant cynllunio caffael yn dylanwadu ar y cyfleoedd sydd gan bobl arferol mewn cymdeithas i ddefnyddio’u Cymraeg mewn bywyd bob dydd. 

Y model Macro, Meso a Micro
Fe wna i osgoi esbonio’r model macro, meso a micro gan Baldauf (2006) mewn llawer o ddyfnder yma oherwydd bod enghreifftiau yn codi yn ystod fy nhraethawd. Gwnaed penderfyniadau ar sawl lefel o gymdeithas, ac mae’r model macro, meso a micro yn diffinio pwy sy’n gwneud y penderfyniadau ar ba lefel. Gan amlaf, mae penderfyniadau lefel macro wedi gwneud gan Lywodraeth, mae gyda nhw’r pŵer a’r cyllid. Sefydliadau wedi ariannu gan y Llywodraeth sydd gan amlaf ar lefel meso, a’r unigolion neu grwpiau agosaf i’r gymuned sy’n gweithredu ar lefel micro.
Honna Cooper (1989, t.185) bod cynllunio ieithyddol yn digwydd ar bob lefel o sefydliadau, gan ychwanegu “the implementation of decisions taken at higher levels of authority requires smaller-scale decisions at lower levels of authority”. Mae hyn yn glir yn fy swydd i fel rheolwr prosiect Cymraeg Gwaith Addysg Bellach. Er bod y cynllun wedi cyllido gan Lywodraeth Cymru (macro) drwy'r Ganolfan Dysgu Cymraeg (meso), mae’r Coleg Cymraeg Cenedlaethol (meso), colegau addysg bellach unigol (micro) a thiwtoriaid (micro) i gyd yn gwneud penderfyniadau allweddol.
Wrth edrych ar Gymru, mae gwerth i bob lefel ar y model yma, gyda miloedd yn buddio o weithgareddau cyfrwng Cymraeg wedi cyllido gan fudiadau meso fel Mentrau Iaith, yr Urdd, Mudiadau Meithrin a llawer mwy. Mewn sawl enghraifft, nid yw’r mynychwyr yn gwybod bod y gweithgareddau wedi cyllido gan y Llywodraeth, ac yn hapus i fynychu gan adnabod yr unigolion gweithgar sy’n gweithio ar lawr gwlad. Cytuna Hodges a Prys bod angen ymyrraeth ar fwy nag un lefel, 
If there is a deficit in the micro language planning, macro level intervention is required to sustain community language use therefore highlighting the need for a multi-faceted approach incorporating various levels of planning on a community level (Hodges a Prys, 2019, t.14)
Yn yr un darn, maent yn nodi bod y data yn dangos bod angen i Lywodraeth Cymru barhau i gefnogi, datblygu a phorthi rhaglenni sy’n normaleiddio defnyddio’r Gymraeg mewn pethau ffurfiol ac anffurfiol yn y gymuned. Cyfeiriant at ba mor anodd yw cynllunio a mesur pethau tu hwnt i glybiau a chymdeithasau. Dyma broblem cyfredol o fewn y maes polisi a chynllunio ieithyddol, am fwy nag un rheswm. Esbonia Cooper (1989, t.96) bod hi’n gallu cymryd blynyddoedd i weld effaith polisiau, bod casglu data yn ddrud, bod gwahanu effaith un polisi wrth y llall yn gymhleth. Barna ddylunwyr polisi yn llym,
Policy makers may be more interested in the appearance of purposeful activity than in the consequences of that activity, so long as such consequences do not arouse opposition to their continuance in power (Cooper, 1989, t.96).
Wrth fyfyrio ar waith Ellsworth a Stahnke (1976) sy’n nodi pum ffactor sy’n dylanwadu ar benderfyniadau polisi, gan gynnwys “socialisation of the authorities”, rhybuddia Cooper
Socialization of authorities refers to the past experiences, the past associates, and the group affiliations of decision makers, who bring to bear their own histories, expertise, prejudices, and blinkers when formulating policy (1989, t.95).
Dyma ddyfniad hynod o ddiddorol i mi, gan ein bod ni’n trafod penderfyniadau ar lefel macro fel petaent yn dod o Lywodraeth neu gorff mawr, pwerus. Mae’r dyfyniad yma yn ein hatgoffa mae pobl sydd wrth wraidd penderfyniadau, ac mae profiadau unigryw’r unigolion yn ganolog i’w gweithredoedd. Beth, felly, yw’r ateb i hyn? Sicrhau bod pobl ifanc yn derbyn profiadau cadarnhaol o ddefnyddio ieithoedd fel y Gymraeg a’r Fasgeg, er mwyn iddyn nhw edrych yn ffafriol ar benderfyniadau polisi os ydynt mewn seyllfaoedd o bwer yn y dyfodol?




Sut mae’r modelau yma’n gweithio’n ymarferol mewn meysydd blaenllaw?

Sefyllfa wleidyddol Cymru
Yn dilyn pleidlais glos, pleidleisiwyd o blaid datganoli yn 1997. Yn dilyn hyn, fe wnaeth Senedd Cymru ddod yn gyfrifol am fwy a mwy o benderfyniadau yn ymwneud â Chymru. Byddai’n bosib cael argraff bositif iawn o sefyllfa ddatganoli Cymru,
The English majority seem to have accepted devolution for Wales…without difficulty and the signature and ratification of the Charter for Regional or Minority Languages, recognising Welsh, Irish Gaelic…as languages of the public space has largely gone unremarked (Wright, 2004, t.199).
Nid dyma sy’n taro deuddeg gyda nifer sy’n gweithio gyda’r iaith, gan gynnwys Mac Giolla Chríost et al, 
It might safely be said that no issue is as politically contentious in Wales as that of the status of the Welsh language in society in general and in public life in particular, along with its relationship to the English language (Mac Giolla Chríost et al, 2016, crynodeb)
Mae’r sefyllfa wleidyddol yng Nghymru ar ddibyn wrth gyflwyno’r traethawd hon, gydag etholiadau hanesyddol Senedd Cymru yn digwydd mis Mai 2026, gyda nifer yr aelodau seneddol yn cynyddu o 60 i 96. Mae’n debygol bydd Plaid Cymru a phlaid Reform yn curo’r blaid Lafur, a’r ddau yn brwydro i greu llywodraeth fwyafrifol (BBC Cymru Fyw, 2026). Bydd y canlyniad yn sicr o gael dylanwad hirdymor ar y Gymraeg, a bydd y gwir bŵer sydd gan Lywodraeth ar lefel macro i gefnogi neu ddifetha iaith yn systematig yn glir i bawb.

Staff Addysg 
Maes sydd wedi datganoli yng Nghymru yw addysg a hyfforddiant. Er hyn, gall benderfyniadau ieithyddol awdurdodau lleol fod yn bwnc llosg o fewn Cymru. Roedd penderfyniad Cyngor Sir Gaerfyrddin i droi ysgol Llangennech yn ysgol uniaith Gymraeg yn 2017 yn ddadleuol iawn, tra bod trefi fel Merthyr yn protestio i agor trydedd ysgol gynradd Cymraeg, gan obeithio cael ysgol uwchradd cyfrwng Cymraeg yn y dyfodol agos.
Un her sy’n wynebu addysg cyfrwng Cymraeg yw diffyg staff. Mewn sefyllfaoedd lle nad oes digon o staff yn siarad neu’n defnyddio eu sgiliau ieithyddol oherwydd diffyg hyder, mae cynnig cyfle iddyn nhw ddatblygu’r sgiliau a’r hyder yn hollbwysig. Wrth drafod cyflenwad athrawon, mae Kaplan a Baldauf (1997) yn codi sawl cwestiwn, beth fydd yr hyfforddiant? Pwy fydd yn darparu’r hyfforddiant ychwanegol yma? Pa mor hir fydd hyn yn cymryd? Beth sydd angen i’r athrawon wybod? Yn ogystal â hyfforddiant cyn dechrau gweithio, maen nhw’n pwysleisio “arrangements must be made to provide viable in-service education at sufficiently frequented intervals so that language facility is not lost” (Kaplan a Baldauf, 1997, t.115). Dyma’r brif her yn y BAC yng Ngwlad y Basg wrth newid iaith swyddogol yn y system addysg yn ôl Gardner (2002), bod prinder athrawon i ddysgu yn iaith newydd yr ysgolion.
Mewn rhai sectorau addysg yng Nghymru, mae llwyddiant gyda chynlluniau sabothol, sy’n tynnu staff o’u gwersi am gyfnod er mwyn dysgu Cymraeg. Er y llwyddiant yma, does dim un system sy’n gyfredol ar draws y sectorau, ac mae llawer o ddibyniaeth ar gefnogaeth gan y cyflogwr, boed yn ysgol, coleg neu brifysgol er mwyn rhyddhau’r staff i fynychu. Dyma oedd un maes o ddiddordeb mawr wrth ymweld â Gwlad y Basg (2019) a dysgu am y cwrs Irale. Oherwydd y newid i iaith swyddogol y system addysg, roedd gwaith bwriadol a chlir i ddatrys yr her o ddiffyg staff yn siarad Basgeg. Dyma gyfle i athrawon ddysgu Basgeg, gan gymryd amser o’r gweithle er mwyn gwneud. Er mwyn tynnu’r pwysau oddi ar y sefydliadau, “the state pays for both the learner’s tuition and the corresponding supply teacher” (Gardener, 2000) ac mae llwyddiant y cynllun wedi bod yn amlwg “the IRALE programme has been notable for its almost annual growth”.

Technoleg a phobl ifanc
Nid technoleg yw’r newid cyntaf na’r olaf i effeithio ar ieithoedd, mae llawer o ddarganfyddiadau a datblygiadau wedi effeithio ar iaith o fewn gwahanol gymdeithasau yn gadarnhaol ac yn negyddol ers tro byd.
Wrth ymweld â Gwlad y Basg, aethom i Tknika, lle ysbrydoledig iawn. Datganiad cenhadaeth Tknika yw sicrhau bod ymchwil arloesol yn elfen graidd o addysg a hyfforddiant galwedigaethol yng Ngwlad y Basg. Mae Tknika yn gweithio trwy gyfrwng y Fasgeg a’r Sbaeneg, gan ddefnyddio Saesneg i weithio yn rhyngwladol. Yn ystod ein hymweliad yn 2019, roeddent yn cynllunio’r 5ed cynllun gwaith yn edrych yn benodol ar AI, rhithrealiti, argraffu 3D a cheir trydan. Dyma sefydliad rhagweithiol iawn sy’n datblygu syniadau yn gyson heb aros am gyfarwyddyd allanol. Mae hyn i raddau oherwydd agosatrwydd addysg galwedigaethol yng Ngwlad y Basg â’r diwydiannau lleol. Roedd hi mor braf gweld yr iaith Fasgeg yn rhan naturiol o’r byd newydd cyffrous yma, nid cyfieithiad ar ôl i’r gwaith i ddigwydd. Dyma gadarnhau lle’r iaith Fasgeg yn y byd modern, ac yn rhan o dorri tir newydd yn y byd galwedigaethol yng Ngwlad y Basg.
Mewn darn o waith ymchwil diweddar, edrychodd Elordui ac Aiestaran (2022) ar ddefnydd pobl ifanc o’r iaith Fasgeg wrth ddefnyddio platfform cymdeithasol Instagram. Pum myfyriwr, 18-25 oed oedd wedi defnyddio Basque Batua (safonol) yn yr ysgol oedd o dan sylw. Yn y gwaith ymchwil, roedd yr ymchwilwyr yn edrych ar dair elfen o Instagram:
· rhannu post i dudalen personol (sy’n barhaol)
· rhannu post i straeon personol (diflannu ar ôl 24 awr)
· danfon negeseuon preifat i ffrindiau (preifat)
Roedd y pum myfyriwr yn defnyddio llawer mwy o iaith dafodieithol, leol wrth rannu post i straeon personol ac wrth ddanfon negeseuon preifat at ffrindiau. Wrth drafod, fe wnaethon nhw bwysleisio bod cyflwr parhaol rhannu post i dudalen personol yn gwneud iddyn nhw ystyried cyn gwneud, ac roedden nhw’n fwy tebygol o ddefnyddio ffurf iaith Basque Batua. Mae effaith y cyfuniad o gynllunio corpws a’r cynllunio bri yn ddiddorol iawn yma. Er nad oedd y myfyrwyr yn gweld Basque Batua fel yr unig ffordd gywir o siarad, mae Elordui ac Aiestaran yn awgrymu
The ongoing standardisation process of Basque, have surely influenced the models and values of the standardisation agents and, therefore, the values that the students in our study received from centres of authority such as school or the media (2022, t.519).
Mae defnydd cyson Batua fel yr iaith ddisgwyliedig yn yr ysgol, ac mewn mannau o awdurdod wedi dylanwadu ar y ffordd maent yn defnyddio’r iaith tu hwnt i’r ffiniau yma, mewn ardaloedd lle gellid ymddwyn yn annibynnol a bod yn greadigol ac unigryw. Mae gen i deimladau cymysg am hyn, ond mae’n galonogol iawn eu bod yn defnyddio Basgeg ar y cyfryngau cymdeithasol.
Yn ôl ymchwil a welir mewn adroddiad gan Gomisiynydd y Gymraeg (2025), prin yw’r defnydd o Gymraeg ar y cyfryngau cymdeithasol gan bobl ifanc yng Nghymru. “Y prif resymau dros hyn oedd ei bod yn haws defnyddio’r Saesneg, bod eu ffrindiau yn defnyddio’r Saesneg, a bod modd cyrraedd cynulleidfa ehangach drwy ddefnyddio’r Saesneg” (2025, t.3).
I gymharu gyda’r ymchwil yng Ngwlad y Basg, roedd y grŵp ymchwil llawer yn fwy, gyda 1600 o blant a phobl ifanc yn cwblhau holiadur, yn ogystal â grwpiau ffocws. Roedd y grwp ymchwil hefyd yn ifancach, rhwng 11-21 oed, ac o bosib yn cael eu dylanwadu fwy gan gyfoedion. 
Er bod canlyniadau ymchwil y Comisiynydd yn siomedig, mae fforymau fel TikTok yn le bywiog ar gyfer yr iaith Gymraeg ar hyn o bryd. Ar fy ffrwd i, mae cynnydd mawr yn y nifer o fideos cyfrwng Cymraeg dros y misoedd diwethaf yn benodol. Mae’r cyfryngau yma wedi rhoi llwyfan i unigolion greu cynnwys sy’n bersonol ac yn berthnasol iddyn nhw, heb gostau mawr. 
Penderfynais edrych ar nifer dilynwyr cwmnïau, unigolion a Llywodraeth Cymru ar TikTok er mwyn gweld ai’r micro, meso neu macro sy’n gwneud yr argraff fwyaf yno. Dyma dabl yn crynhoi, yn gywir ar TikTok ar y 18fed o Ionawr, 2026.

Gweler yn y tabl nifer dilynwyr gyfri swyddogol S4C, a’r unigolyn Elen Wyn, sydd wedi bod yn uwchlwytho fideos cyfrwng Cymraeg ers cymryd rhan mewn cyfres o’r Traitors ar y BBC. Dyma enghraifft lle nad yw’r cynllun macro, meso a micro yn ffitio. Heb gefnogaeth ariannol i hybu na hyrwyddo’r Gymraeg, mae unigolion ar y lefel micro yn cael mwy o effaith na’r cwmnïau wedi cyllido ar lefel meso.
Nid TikTok yw’r lle amlwg i chwilio am gynnwys gan Lywodraeth Cymru, ond fel corff sydd am rhannu gwybodaeth gyda’i dinasyddion, mae dadl y dylent wneud ymdrech i fod yn weledol mewn mannau amlwg. Ydy Llywodraeth Cymru yn cael llawer o ddylanwad gyda 1,064 o ddilynwyr?
Yn yr un modd, mae gan gyfri swyddogol Dysgu Cymraeg 1,341 dilynwyr ar TikTok, ond mae gan Doctor Cymraeg, unigolyn sydd wedi creu brand a chwmni o annog a helpu dysgwyr, 15,100 dilynwyr. Mae llawer o unigolion yn rhannu eu teithiau dysgu Cymraeg ar-lein erbyn hyn, gan ddefnyddio platfform TikTok fel dyddiadur vlog ac yn ymarfer yn gyhoeddus. Mae llawer o bobl yn cefnogi, gwylio a chyfrannu. Un unigolyn sy’n dysgu Cymraeg ac yn defnyddio’r iaith ar ei phlatfform yw Katie Owen ac mae ganddi 72,700 dilynwr. 
Cyfeiriodd Williams (2024) yn benodol at bethau gallai ymddangos yn fach ar un lefel, ond sy’n cael effaith fawr. Rhoddodd yr enghraifft o’r duedd gan bobl ifanc i ddefnyddio cyfryngau fel TikTok ac Instagram yn hytrach na gwylio’r teledu. Er mwyn i bobl ifanc weld cynnwys cyfrwng Cymraeg, rhaid symud y cynnwys i’r cyfryngau ac addasu i ffitio’r fformatau newydd yma. Roedd Williams hefyd yn tynnu sylw at ddylanwad technoleg yn ein bywydau bob dydd, “mae technoleg yn arwain nid jyst yn gwasanaethu”. Rhybuddiodd bod technoleg “yn gynyddol o ran llenwi ein bywydau ni a gwneud ein penderfyniadau drosom ni”, sy’n destun pryder. Mae absenoldeb y Gymraeg o dechnoleg newydd yn golygu bod pobl yn datblygu arferion newydd trwy gyfrwng y Saesneg. Mewn cartrefi Cymraeg ar hyd y wlad, mae plant a rhieni yn troi i’r Saesneg i holi Alexa, chwarae gyda theganau electronig a gorchymyn technoleg i gwblhau tasgau.
Wrth gynllunio gweledigaeth ac amcanion wrth drafod amlieithrwydd mewn byd digidol, dywed UNESCO “The long-term vision is a future where Language Technologies enable all linguistic communities to flourish in the human-machine era, regardless of their size, resources, or current digital presence (UNESCO, 2025, t.8)”. 




I gloi
Gall gynllunio ieithyddol da arwain at fwy o gyfleoedd i siaradwyr ddefnyddio, siarad a gweithio trwy gyfrwng iaith heb iddynt orfod protestio neu frwydro am hyn. Mae penderfyniadau mawr ar lefel macro yn cael effaith fawr ar y dewisiadau sydd ar gael i drigolion, argaeledd addysg yn yr iaith honno a pha fersiwn o’u hiaith sy’n cael eu defnyddio gan gyrff cyhoeddus.
Drwy fanteisio ar gyfleoedd gan fudiadau meso fel yr Urdd, gall siaradwyr fwynhau cymdeithasu yn yr iaith, gan ddatblygu hyder i’w ddefnyddio mewn ardaloedd eraill o’u bywydau. Gall hyn ddigwydd heb i siaradwyr wybod pwy sy’n ariannu’r cyfleoedd yma.
Daeth effaith hir dymor cynllunio corpws yn amlwg wrth glywed am dueddiadau pobl ifanc Gwlad y Basg ar-lein. Er fy mod yn cydnabod pwysigrwydd safoni iaith o fewn sefydliadau, rwy’n angerddol bod gan unigolion rheolaeth dros ddefnydd bob dydd eu hiaith, felly mae’r ‘cywiro’ roeddent yn gwneud mewn capasiti personol yn fy ngwneud yn anghyfforddus.
Mae lle i ddylanwadi ar rhieni sy’n gwneud penderfyniadau ieithyddol dros addysg eu plant drwy gynllunio statws a bri, ac mae gwneud hyn yn dyngedfenol os yw Llywodraeth Cymru o ddifrif am gyrraedd miliwn o siaradwyr erbyn 2050. Rhaid cofio nad yw addysg yn gallu datrys popeth, ac ni ellir bod yn orddibynnol ar addysg yn unig er mwyn adfer iaith.
Gall unigolion ar lawr gwlad wneud argraff, nid oherwydd protest, ond fel unigolion gweledol sy’n sicrhau bod cynnwys Cymraeg ar gael ar blatfformau digidol, ac mae angen achub ar y cyfle yma a’u hannog i wneud.
Yn olaf, rhaid cydnabod pwysigrwydd technoleg o fewn ein cymdeithas, a’r effaith mae ailadrodd arferion bob dydd yn cael ar ffordd o fyw unigolion. Os nad yw’r Gymraeg yn opsiwn wrth ddefnyddio technoleg, a bod rhaid newid i’r Saesneg er mwyn byw mewn byd modern, hen iaith fydd y Gymraeg ymhen dim. 

Rwy’n cydnabod y defnydd o Cysill (https://www.cysgliad.com/cysill/arlein/) ar 22 Ionawr 2026 i wirio fy ngwaith gan ddefnyddio anogwr(wyr): 1. Gwiriwch y testun canlynol ar gyfer camgymeriadau sillafu.
Rwy’n cydnabod y defnydd o Copilot (https://copilot.microsoft.com) ar 17 Ionawr 2026 i gefnogi fy ymchwil gan ddefnyddio’r anogwyr:
1. Can you tell me about language policy and planning in Wales and the Basque country. Can you tell me the key things that are similar and the main differences. Thank you.
2. What are the main theories in language and policy planning?
3. What are some of the practical developments in language and policy planning?
Rwy’n cadarnhau nad ydw i wedi cyflwyno unrhyw destun deallusrwydd artiffisial
cynhyrchiol fel fy ngwaith fy hun. Rwy’n cadarnhau bod gennyf gopïau o’m drafftiau, fy nodiadau, ac unrhyw adnoddau eraill y defnyddiais cyn ac ar ôl defnyddio offer deallusrwydd artiffisial y gellir gofyn i mi eu darparu fel tystiolaeth.



1

